Diari Oficial de la Generalitat Valenciana


Sumari del DOGV 9219, del 19-11-2021 (2021/11913)

RESOLUCIÓ de 18 de maig de 2021, de la Direcció General de Qualitat i Educació Ambiental, per la qual es formula informe d'impacte ambiental. Expedient 79/4257-CQX. Utiel.
---------------------------------------------------------------------------------------------------------------------------------------------------------------------------

### Dades del document

Número de DOGV
:   9219

Data del DOGV
:   19-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11093


Data del document
:   18-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 18 de maig de 2021, de la Direcció General de Qualitat i Educació Ambiental, per la qual es formula informe d'impacte ambiental. Expedient 79/6958-LIF. Utiel. [2021/11440]  
«Informe d'impacte ambiental  
Expedient: 79/3284-BMY.  
Títol: Projecte de sondeig Pedriza-2, per a captació d'aigües subterrànies.  
Titular: SAT 611 CV La Fuente.  
Òrgan substantiu: Servei Territorial d'Indústria i Energia (València) ASOSUB/2019/04/46.  
Localització: parcel·la 907, del polígon 11; partida La Pedriza. Terme municipal Utiel (València).  
  
Descripció del projecte.  
Antecedents: en aquesta parcel·la existeix ja un sondeig Pedriza-1 de similars característiques al que ara se sol·licita, l'execució del qual va ser autoritzada el 27 de gener de 2016 per l'Ajuntament d'Utiel (expedient LO145/G1887/2015), després d'haver obtingut abans (22.05.2016), la resolució favorable de l'òrgan miner (expedient ASOSUB/2015/43/46). Finalment, aquesta captació va ser inscrita en 29 de setembre de 2016 en el Registre de pous (referència del Servei Territorial d'Indústria i Energia núm. 46/RPZ/6667).  
L'objecte del nou sondeig Pedriza 2 és poder cobrir els cabals complementaris que requereix per a reg agrícola l'esmentada SAT 611-CV-La Fuente i que són la base de la concessió d'aigües objecte de l'expedient 2014CP0160 que es tramita davant la Confederació Hidrogràfica del Xúquer. La massa d'aigua subterrània afectada és la 080.133-Plana d'Utiel-Requena.  
El sondeig Pedriza-1 té 316 m de profunditat, amb un diàmetre interior de 380 mm i exterior de 445 mm, segons consta en la inscripció, mentre que el nou sondeig està previst perforar-lo a rotopercussió pneumàtica amb un diàmetre de 500 mm i una profunditat de fins a 300 m. Posteriorment, en cas de complir-se les expectatives, seria entubat a 450 mm de diàmetre. La columna litològica prevista correspon íntegrament a calcàries juràssiques que s'espera trobar molt fissurades a partir de -150 m. El nivell estàtic estaria situat a -155 m (piezometria referida a desembre de 2018).  
La ubicació de tots dos sondejos, Pedriza-1 i Pedriza-2, afecta la mateixa parcel·la (la 907, del polígon 11), una parcel·la de terreny forestal (però no estratègic, segons la cartografia del PATFOR) situada en la franja perifèrica de la Serra de la Bicuerca. Aquesta parcel·la limita directament, per l'est, amb els terrenys agrícoles de secà que s'estenen àmpliament per les planes d'Utiel. Segons el planejament urbanístic vigent es tracta de sòl no urbanitzable de protecció forestal, on aquestes actuacions de captació d'aigua es consideren compatibles.  
Es tracta d'una àrea molt allunyada d'espais naturals protegits, així com dels espais que formen part de la Xarxa Natura 2000. Així mateix, no s'han detectat en les seues proximitats altres figures de protecció ambiental ni vies pecuàries. Tampoc s'ha posat de manifest la presència en aquest emplaçament d'elements pertanyents al patrimoni cultural valencià.  
Consultat el banc de dades de biodiversitat, en la quadrícula 1 x 1 on se situa el sondeig, té registrada l'espècie del talpó de Cabrera (Microtus cabrerae), espècie catalogada com vulnerable en el Catàleg valencià d'espècies de fauna amenaçades (Decret 32/2004; Ordre 6/2013), si bé per les característiques del material litològic (calcàries) dels terrenys afectats puntualment per la perforació, no es considera que puga haver-hi afecció a aquesta.  
No obstant això, es va efectuar consulta al Servei de Vida Silvestre per a la constatació de la seua possible afecció.  
En la descripció de les obres (epígraf 4 del document ambiental tramitat) s'expressa que l'única obra contemplada és la de la perforació del sondeig. Dona a entendre que la posterior instal·lació electromecànica (en cas de resultar positiu el sondeig) i en el seu cas la xarxa de reg associada seria sotmesa -arribat el cas- a avaluació d'impacte ambiental. Cal doncs deslligar, d'aquest projecte d'obra, altres accions futures que, en principi no han sigut plantejades ni definides. En tot cas, es té en compte que l'afecció territorial del sondeig, una vegada realitzat, es limita a menys d'un metre quadrat i, en cas de resultar negatiu es preveu l'adopció de les mesures de restauració i de seguretat necessàries per a evitar efectes negatius en el medi natural.  
El document ambiental té en compte l'adopció de mesures relatives a la seguretat en matèria de prevenció d'incendis forestals, mitjançant l'aplicació del Decret 7/2004, del Consell.  
  
Tramitació administrativa.  
El 17 de setembre de 2019 té entrada l'escrit del Servei Territorial d'Indústria i Energia de València (referència expedient ASOSUB/2019/04/46) en la Direcció General de Medi Natural i Avaluació Ambiental, acompanyat del projecte i el document ambiental, a fi de procedir a la seua avaluació ambiental simplificada, segons l'annex de la Llei 21/2013, de 9 de desembre, d'avaluació ambiental.  
Dins del tràmit de consultes, segons article 46 de la Llei 21/2013, d'avaluació ambiental, es va donar trasllat de l'expedient al Servei Territorial de Medi Ambient (STMA) de València, en data 19 de novembre de 2019, perquè aquest disposa de tècnic especialista en hidrogeologia i a fi d'informar sobre les afeccions ambientals derivades de l'execució del projecte.  
En data 7 d'agost de 2020 s'emet informe proposta de la Unitat d'Impacte Ambiental del Servei Territorial de Medi Ambient (Direcció Territorial de València) en el qual fa repàs de les característiques tècniques del projecte, de les possibles afeccions ambientals i la seua relació amb altres actuacions de l'entorn, cosa que s'informa favorablement i es proposa, als efectes ambientals, la seua resolució favorable amb una sèrie de suggeriments que han sigut considerats en aquesta resolució.  
El 12 de novembre de 2020 s'efectua consulta al Servei de Vida Silvestre per la possible afecció a l'espècie vulnerable talpó de Cabrera (Microtus cabrerae).  
El 4 de maig de 2021 es reitera la sol·licitud d'informe al Servei de Vida Silvestre per a poder tindre elements de judici suficients per a valorar les afeccions ambientals del projecte.  
L'11 de maig de 2021, el Servei de Vida Silvestre trasllada l'informe emés en el qual identifica les localitzacions de l'espècie objecte de l'informe i s'indica que, consultat el banc de dades de biodiversitat, en aquesta quadrícula UTM 1x1 30SXJ4385 apareix registrada la presència de talpó de Cabrera però que, no obstant això, la ubicació exacta de les colònies conegudes de l'espècie es troba aproximadament a 700 metres de distància del punt on es pretén dur a terme la perforació. Pel que conclou que, vista la distància entre les colònies de l'espècie i la zona de perforació, i vistes les característiques de l'actuació (superfície d'ocupació inferior a 1 m² en terreny forestal), no es considera que puga haver-hi afeccions sobre l'hàbitat ocupat per aquesta espècie amenaçada.  
  
Una vegada obtinguts els informes anteriorment ressenyats, la informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Consideracions ambientals  
A partir del document tècnic tramitat, de les anàlisis i informes recaptats, així com dels antecedents administratius i la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) L'actuació es limita a la superfície ocupada temporalment per la màquina perforadora i el detritus sec extret durant la perforació, sent aquesta una afecció temporal breu, de baixa entitat i reversible, sense que es persistisquen sobre el terreny impactes residuals.  
b) No es preveu afecció a espais ni elements naturals protegits, distant prop de 15 km de les àrees que formen la Xarxa Natura 2000. Quant a afecció d'espècies de fauna, la possible afecció a l'espècie de Microtus cabrerae ha sigut descartada mitjançant l'informe emés pel Servei de Vida Silvestre anteriorment esmentat.  
c) No es planteja acumulació d'efectes negatius ni acumulatius respecte a altres projectes ni tampoc afeccions significatives sobre l'aqüífer, si bé els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
d) Al marge de l'aprofitament hídric, la utilització de recursos naturals resulta irrellevant en aquesta mena d'obres i la generació de detritus de perforació no suposa un problema significatiu al medi natural ni de costosa resolució.  
e) Els efectes contaminants de l'actuació es limitaran a l'ús de maquinària (gasos de combustió i sorolls) en un termini breu i sense a penes rellevància ambiental.  
f) No s'ha detectat la possibilitat d'afeccions a béns culturals, restes arqueològiques ni altres elements coneguts del patrimoni cultural valencià.  
Conclusió:  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques.  
El projecte de perforació per al sondeig d'aigües subterrànies, constitueix un supòsit d'avaluació d'impacte ambiental simplificada, d'acord amb l'annex II-grup 3a) 3r de la Llei 21/2103, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que antecedeix, a proposta de Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar que el projecte de sondeig Pedriza-2, per a captació d'aigües subterrànies situat en parcel·la 907, del polígon 11 de la partida La Pedrosa, terme municipal Utiel (València), promogut per la SAT 611 CV La Fuente, sense perjudici de la prèvia obtenció de les autoritzacions sectorials que li siguen aplicable, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a la documentació obrant en l'expedient, les previsions del projecte i del document ambiental als termes del present informe, en particular:  
1a) Atesa la situació de l'obra sobre terreny forestal, s'haurà d'observar i complir les limitacions i requisits en matèria de prevenció d'incendis forestals, particularment el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
2a) L'accés al punt de perforació està previst per camins existents, per la qual cosa no s'ha previst ni autoritza a priori l'obertura de nous camins rurals més enllà de l'accés temporal de la maquinària. En tot cas, una vegada finalitzades les obres, i d'acord amb el programa de vigilància ambiental plantejat, el terreny haurà de quedar degudament restaurat després de la retirada de la graveta de perforació.  
3a) El previsible resultat positiu de la captació d'aigua subterrània no pressuposa a priori cap dret de canvi d'ús en la parcel·la afectada ni en el seu entorn, de tal manera que continuarà sent una parcel·la forestal mentre no s'autoritze expressament un canvi d'ús per l'òrgan forestal. Així mateix, s'haurà de tindre en compte, d'acord amb el reglament per a l'execució de la Llei 2/1989, de la Generalitat Valenciana, d'impacte ambiental (decrets 162/90 i 32/06, tots dos del Consell), els diferents supòsits que puguen requerir declaració (DIA) o estimació d'impacte ambiental (EIA) amb caràcter previ a la seua autorització, com seria el cas dels projectes de transformació de secà a regadiu (EIA si comprenen superfícies entre 25 i 100 ha, o DIA si aconsegueixen més de 100 ha), les rompudes de terrenys forestals, o les línies elèctriques, les conduccions d'aigua o l'obertura de camins rurals quan afecten terrenys forestals, seminaturals o incultes.  
4a) Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent el determine innecessari per disposar d'altres opcions o d'una xarxa suficient.  
5a) Durant els assajos de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar l'erosió i possibles danys en infraestructures i propietats adjacents. Si es produïren aquests, el promotor de l'obra haurà de reparar els desperfectes i, en el seu cas, indemnitzar als afectats pels perjudicis ocasionats.  
6a) Si el material extret pot classificar-se com a residus no perillosos consistents en sòls no contaminats excavats i altres materials naturals excavats procedents d'obres de construcció o demolició, com ara terres, argiles, llims, arenes, graves o pedres, incloses en el codi LER (llista europea de residus) 17 05 04, li serà aplicable l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles en les quals es van generar.  
  
7a) Si durant l'execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, adoptant les mesures pertinents per a la seua protecció i conservació de conformitat amb el que es preveu en els articles 63 i 65 de la Llei 4/1998, d'11 de juny, de la Generalitat Valenciana, del patrimoni cultural valencià.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels quals, si escau, procedisquen en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 18 de maig de 2021.- El director general de Qualitat i Educació Ambiental: Joan Piquer Huerga.»